BEGRUNDELSE

1. BAGGRUND FOR FORSLAGET

I traktaten om Den Europæiske Unions funktionsmåde er der i forbindelse med EU-finansiering fastsat en generel regel om, at EU's budget skal være i overensstemmelse med den flerårige finansielle ramme (FFR).

For at støtte landbrugssektoren i tilfælde af større kriser, der påvirker landbrugsproduktionen eller -distributionen, bør der opbygges en krisereserve ved i begyndelsen af hvert år at reducere de direkte betalinger gennem en mekanisme for finansiel disciplin i henhold til artikel 26 i forordning (EU) nr. 1306/2013 af 17. december 2013 om Europa-Parlamentets og Rådets forordning om finansiering, forvaltning og overvågning af den fælles landbrugspolitik[1]. Artikel 25 i denne forordning fastslår, at det samlede beløb i reserven til kriser i landbrugssektoren skal være 2 800 mio. EUR med lige store årlige trancher af 400 mio. EUR (i 2011-priser) for perioden 2014-2020 og skal medtages under udgiftsområde 2 i den flerårige finansielle ramme. Det beløb til reserven, der skal medtages i Kommissionens udkast til budget for 2015, beløber sig til 433 mio. EUR i løbende priser, der dækkes gennem en nedsættelse til direkte betalinger, som er opført i bilag I til Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere[2].

For desuden at sikre, at beløbene til finansiering af den fælles landbrugspolitik overholder de årlige underlofter for markedsrelaterede udgifter og direkte betalinger under udgiftsområde 2, der er fastsat i Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020[3], skal der gøres brug af mekanismen for finansiel disciplin, når prognoserne for finansieringen af direkte betalinger og markedsrelaterede udgifter viser, at det årlige underloft for udgiftsområde 2 i den flerårige finansielle ramme som justeret ved eventuelle finansielle overførsler mellem Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) vil blive overskredet. Denne nettosaldo, der står til rådighed for EGFL-udgifter i 2015, vil blive fastsat ved Kommissionens gennemførelsesforordning i overensstemmelse med artikel 16 i forordning (EU) nr. 1306/2013 i forbindelse med vedtagelsen af Kommissionens delegerede forordning om ændring af de finansielle bilag til forordning (EF) nr. 73/2009, forordning (EU) nr. 1305/2013 og forordning (EU) nr. 1307/2013.

Ved opstilling af budgetudkastet for 2015 viste de første budgetskøn over direkte betalinger og markedsrelaterede udgifter, at efter overførslen af midler mellem EGFL og ELFUL[4] vil underloftet under udgiftsområde 2 i budgetåret 2015 næppe blive overskredet, hvorfor der ikke er behov for yderligere budgetdisciplin.

På denne baggrund fremlægger Kommissionen et forslag til fastsættelse af tilpasningssatsen for de direkte betalinger i kalenderåret 2014, som i henhold til artikel 26, stk. 3, i forordning (EU) nr. 1306/2013 skal vedtages af Europa-Parlamentet og Rådet senest den 30. juni 2014. Hvis denne tilpasningssats ikke er blevet fastsat senest den 30. juni 2014, fastsættes den af Kommissionen, jf. samme artikel.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Dette forslag gennemfører reglerne i artikel 26 i Rådets forordning (EU) nr. 1306/2013 og i artikel 8 i Rådets forordning (EU) nr. 1307/2013. Der har ikke været behov for høringer af interesserede parter eller en konsekvensanalyse.

3. JURIDISKE ASPEKTER AF FORSLAGET

Dette forslag fastsætter tilpasningssatsen under mekanismen for finansiel disciplin for kalenderåret 2014.

Eftersom medlemsstaterne har mulighed for at foretage sene betalinger til landbrugere uden for den periode, der er fastsat for de direkte betalinger, og eftersom tilpasningssatsen vil kunne ændre sig fra det ene kalenderår til det andet, bør den finansielle disciplin ikke påvirke de direkte betalinger forskelligt, alt efter hvornår medlemsstaterne foretager dem. For at sikre en ensartet behandling af landbrugerne bør tilpasningen derfor udelukkende anvendes på direkte betalinger til landbrugere i forbindelse med støtteansøgninger, der er indgivet i kalenderåret 2014, uanset hvornår betalingen faktisk finder sted.

I artikel 8, stk. 1, i Europa-Parlamentets og Rådets forordning (EU) nr. 1307/2013 af 17. december 2013 om regler for direkte betalinger til landbrugere under støtteordninger inden for rammerne af den fælles landbrugspolitik[5] er det fastsat, at den justering, der gælder for direkte betalinger kun finder anvendelse på direkte betalinger på over 2 000 EUR. De direkte betalinger til Bulgarien og Rumænien, samt til Kroatien er under gradvis indførelse i 2014. Mekanismen for finansiel disciplin vil derfor ikke finde anvendelse i disse medlemsstater.

4. VIRKNINGER FOR BUDGETTET

Beregningen af tilpasningssatsen for finansiel disciplin er led i udarbejdelsen af budgetforslaget for 2015.

Den reserve til kriser i landbrugssektoren, som forventes at blive medtaget i Kommissionens budgetforslag for 2015, beløber sig til 433 mio. EUR i løbende priser. De første skøn over budgetbevillingerne til direkte støtte og markedsrelaterede udgifter viste, at EGFL-underloftet for 2015 efter finansielle overførsler mellem EGFL og ELFUL næppe bliver overskredet. Den nettosaldo til dækning af EGFL-udgifter i 2015, der er anvendt som grundlag for denne beregning, udgør 44 190 mio. EUR.

Samlet set vil den finansielle disciplin således medføre en nedsættelse på 433 mio. EUR. Tilpasningssatsen for finansiel disciplin udgør 1,301951 %. Den er fastsat under hensyntagen til, at den udelukkende skal anvendes på beløb over 2 000 EUR og ikke i alle medlemsstaterne.

Anvendelsen af denne tilpasningssats vil bidrage til at nedbringe de direkte betalinger på budgetposterne for udgifter i forbindelse med støtteansøgninger indgivet af landbrugerne i kalenderåret 2014 (regnskabsåret 2015).

5. FAKULTATIVE ELEMENTER

Ud over at give Kommissionen mulighed for at bestemme den tilpasningssats, der fastlægges i nærværende forordning, giver artikel 26, stk. 4, i forordning (EU) nr. 1306/2013 også Kommissionen mulighed for, på grundlag af ny information, som den er kommet i besiddelse af, at vedtage gennemførelsesretsakter om ændring af satsen. I forbindelse med udarbejdelsen i oktober 2014 af ændringsskrivelsen til budgetforslaget for 2015 vil Kommissionen tage sine prognoser over markedsrelaterede udgifter og direkte betalinger op til revision og eventuelt vedtage en tilpasning af satsen senest den 1. december 2014.

2014/0097 (COD)

Forslag til

EUROPA-PARLAMENTETS OG RÅDETS FORORDNING

om fastlæggelse af en tilpasningssats for direkte betalinger som fastsat i Rådets forordning (EF) nr. 73/2009 for så vidt angår kalenderåret 2014

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg[6],

under henvisning til udtalelse fra Regionsudvalget[7],

efter den almindelige lovgivningsprocedure og

ud fra følgende betragtninger:

(1) I henhold til artikel 25 i Europa-Parlamentets og Rådets forordning (EU) nr. 1306/2013[8] oprettes der en reserve med det formål at yde yderligere støtte til landbrugssektoren i tilfælde af større kriser, der påvirker landbrugsproduktionen eller –distributionen, gennem anvendelse af, ved begyndelsen af hvert år, en nedsættelse af de direkte betalinger inden for rammerne af ordningen for finansiel disciplin, der er omhandlet i artikel 26 nævnte forordning.

(2) For at sikre, at de årlige lofter, der er fastsat i forordning (EU, Euratom) nr. 1311/2013[9], til finansiering af markedsrelaterede udgifter og direkte betalinger overholdes, skal der i henhold til artikel 26, stk. 1, i forordning (EU) nr. 1306/2013 fastsættes en tilpasningssats for de direkte betalinger, når prognoserne for finansieringen af de foranstaltninger, der finansieres under det pågældende underloft for et givet regnskabsår, viser, at de gældende årlige lofter vil blive overskredet.

(3) Den reserve til kriser i landbrugssektoren, som forventes at blive medtaget i Kommissionens budgetforslag for 2015, beløber sig til 433 mio. EUR i løbende priser. Til dækning af dette beløb finder mekanismen for finansiel disciplin anvendelse på direkte betalinger, som er opført i bilag I til Rådets forordning (EF) nr. 73/2009[10] for så vidt angår kalenderåret 2014.

(4) De foreløbige prognoser for de direkte betalinger og markedsrelaterede udgifter, der fastsættes i Kommissionens budgetforslag for 2015, viser, at der ikke er behov for yderligere finansiel disciplin.

(5) I henhold til artikel 26, stk. 2, i forordning (EU) nr. 1306/2013 skal Kommissionen forelægge Europa-Parlamentet og Rådet et forslag vedrørende tilpasningssatsen senest den 31. marts i det kalenderår, for hvilket den i stk. 1 nævnte tilpasning finder anvendelse.

(6) Som hovedregel modtager de landbrugere, der indgiver en støtteansøgning om direkte betalinger for et kalenderår (N), betaling inden for en fastsat betalingsperiode i regnskabsåret (N+1). Medlemsstaterne har dog, inden for visse grænser, mulighed for at foretage sene betalinger uden for betalingsperioden til landbrugerne, uden tidsbegrænsning. Sådanne sene betalinger kan foretages i et senere regnskabsår. Når mekanismen for finansiel disciplin anvendes i et givet kalenderår, bør tilpasningssatsen ikke anvendes på betalinger, der er indgivet ansøgninger om i andre kalenderår end det år, den pågældende finansielle disciplin finder anvendelse. For at sikre en ensartet behandling af landbrugere bør det derfor fastsættes, at tilpasningssatsen kun anvendes på betalinger, for hvilke der er indgivet ansøgning i det kalenderår, hvor den pågældende tilpasningssats finder anvendelse, uafhængigt af tidspunktet for betalingen til landbrugerne.

(7) I henhold til artikel 8, stk. 1, i Europa-Parlamentets og Rådets forordning (EU) nr. 1307/2013 finder den tilpasningssats, der er fastsat i henhold til artikel 26 i forordning (EU) nr. 1306/2013[11], kun anvendelse på direkte betalinger på over 2 000 EUR, som bevilges til landbrugere i det pågældende kalenderår. Endvidere er det i artikel 8, stk. 2, i forordning (EU) nr. 1307/2013 fastsat, at som følge af den gradvise indførelse af direkte betalinger finder tilpasningssatsen først anvendelse på Bulgarien og Rumænien fra den 1. januar 2016 og på Kroatien fra den 1. januar 2022. Det betyder, at den tilpasningssats, der fastsættes ved denne forordning, ikke bør finde anvendelse på betalinger til landbrugere i disse medlemsstater —

VEDTAGET DENNE FORORDNING:

Artikel 1

1. Med henblik på anvendelsen af den justering, der er omhandlet i artikel 25 og 26 i forordning (EU) nr. 1306/2013 og i overensstemmelse med artikel 8, stk. 1, i forordning (EU) nr. 1307/2013, nedsættes de i artikel 2, litra d), i forordning (EF) nr. 73/2009 nævnte betalinger på over 2 000 EUR, der skal foretages til en landbruger i forbindelse med en støtteansøgning for så vidt angår kalenderåret 2014, med 1,301951 %.

2. Den i stk. 1 nævnte nedsættelse finder ikke anvendelse på Bulgarien, Rumænien og Kroatien.

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

FINANSIERINGSOVERSIGT || FS/14/xxxxxxxxxx

6.15.2014.1

|| DATO: 7.3.2014

1. || BUDGETPOST: Se budgetoverslaget efter finansiel disciplin for hver post nedenfor: 05 03 01 01 Enkeltbetalingsordning 05 03 01 02 Generel arealbetalingsordning 05 03 01 03 Særskilt sukkerbetaling 05 03 01 04 Særskilt frugt- og grøntsagsbetaling 05 03 01 05 Særlig støtte (art. 68) - afkoblet direkte støtte 05 03 01 06 Særskilt betaling for bærfrugt 05 03 01 07 Omfordelingsbetaling 05 03 02 06 Ammekopræmie 05 03 02 07 Ammekotillægspræmie 05 03 02 13 Fåre- og gedepræmie 05 03 02 14 Tillægspræmie for får og geder 05 03 02 28 Støtte for silkeorme 05 03 02 40 Arealstøtte for bomuld 05 03 01 05 Særlig støtte (art. 68) - koblet direkte støtte 05 03 02 50 Posei - Den Europæiske Unions støtteprogrammer 05 03 02 52 Posei - øerne i Det Ægæiske Hav 05 03 10 Reserve i tilfælde af kriser i landbrugssektoren || BEVILLINGER: i mio. EUR 29 932,0 7 898,0 282,0 12,0 511,0 12,0 p.m. 884,0 49,0 22,0 7,0 0,5 239,0 1 447,0 420,0 0,2 433,0

2. || FORANSTALTNINGENS BETEGNELSE: Forslag til EUROPA-PARLAMENTETS OG RÅDETS FORORDNING om fastlæggelse af en tilpasningssats for direkte betalinger som fastsat i forordning (EF) nr. 73/2009 for så vidt angår kalenderåret 2014

3. || RETSGRUNDLAG: Artikel 43, stk. 2, i traktaten om Den Europæiske Unions funktionsmåde.

4. || FORANSTALTNINGENS FORMÅL: Denne forordning fastlægger tilpasningssatsen for den finansielle disciplin, som skal anvendes på de direkte betalinger over 2 000 EUR, der foretages til landbrugere i forbindelse med støtteansøgninger indgivet i kalenderåret 2014.

5. || FINANSIELLE VIRKNINGER || 12-MÅNEDERS-PERIODE (mio. EUR) || INDEVÆRENDE REGNSKABSÅR 2014 (mio. EUR) || EFTER-FØLGENDE REGNSKABSÅR 2015 (mio. EUR)

5,0 || UDGIFTER - OVER EU-BUDGETTET (RESTITUTIONER/INTERVENTIONER) - OVER NATIONALE BUDGETTER - ANDRE || -433,0 +433,0 || Ikke relevant || -433,0 +433,0

5,1 || INDTÆGTER - EU's EGNE INDTÆGTER (AFGIFTER/TOLD) - NATIONALE KILDER || || ||

|| || 2015 || 2016 || 2017 || 2018

5.0.1 || UDGIFTSOVERSLAG || || || ||

5.1.1 || INDTÆGTSOVERSLAG || || || ||

5.2 || BEREGNINGSMETODE: Se bemærkninger

6.0 || ER FINANSIERING MULIG OVER DE BEVILLINGER, DER PÅ DET LØBENDE BUDGET ER OPFØRT UNDER DET RELEVANTE KAPITEL? || Ikke relevant

6.1 || ER FINANSIERING MULIG VED OVERFØRSEL MELLEM KAPITLER PÅ DET LØBENDE BUDGET? || Ikke relevant

6,2 || ER ET TILLÆGSBUDGET NØDVENDIGT? || NEJ

6.3 || BEVILLINGER TIL OPFØRSEL PÅ KOMMENDE BUDGETTER? || NEJ

BEMÆRKNINGER: Beregningen af tilpasningssatsen for finansiel disciplin er led i udarbejdelsen af budgetforslaget for 2015. Den reserve til kriser i landbrugssektoren, som forventes medtaget i Kommissionens budgetforslag for 2015, beløber sig til 433 mio. EUR i løbende priser. Baseret på de første skøn over budgetbevillingerne til direkte støtte og markedsrelaterede udgifter vil EGFL-underloftet for 2015 efter finansielle overførsler mellem EGFL og ELFUL næppe blive overskredet. Samlet set vil den finansielle disciplin således medføre en nedsættelse på 433 mio. EUR. Tilpasningssatsen for finansiel disciplin udgør 1,301951 %. Den er fastlagt under hensyntagen til, at den udelukkende skal anvendes på beløb over 2 000 EUR og for alle medlemsstater undtagen Bulgarien, Rumænien og Kroatien. Eftersom direkte betalinger i Bulgarien, Rumænien og Kroatien er ved at blive indfaset i kalenderåret 2014, finder den finansielle disciplin ikke anvendelse på disse medlemsstater. Anvendelsen af denne tilpasningssats vil bidrage til at nedbringe de direkte betalinger på budgetposterne for udgifter i forbindelse med støtteansøgninger indgivet af landbrugere i kalenderåret 2014 (regnskabsåret 2015). Som følge af den finansielle disciplin anslås budgetposterne at blive reduceret med følgende beløb: i mio. EUR 05 03 01 01 Enkeltbetalingsordning 05 03 01 02 Generel arealbetalingsordning 05 03 01 03 Særskilt sukkerbetaling 05 03 01 04 Særskilt frugt- og grøntsagsbetaling 05 03 01 05 Særlig støtte (art. 68) - afkoblet direkte støtte 05 03 01 06 Særskilt betaling for bærfrugt 05 03 01 07 Omfordelingsbetaling 05 03 02 06 Ammekopræmie 05 03 02 07 Ammekotillægspræmie 05 03 02 13 Fåre- og gedepræmie 05 03 02 14 Tillægspræmie for får og geder 05 03 02 28 Støtte for silkeorme 05 03 02 40 Arealstøtte for bomuld 05 03 01 05 Særlig støtte (art. 68) - koblet direkte støtte 05 03 02 50 Posei - Den Europæiske Unions støtteprogrammer 05 03 02 52 Posei - øerne i Det Ægæiske Hav || 332,8 56,4 3,1 0,1 5,9 0,1 p.m. 10,5 0,6 0,2 0,1 0,0 3,0 15,5 4,7 0,0 I alt 433,0

Den nettosaldo til dækning af EGFL-udgifter i 2015, der er anvendt som grundlag for beregningen af budgetdisciplin, udgør 44 190 mio. EUR. Den er beregnet på grundlag af underloftet for markedsrelaterede udgifter og direkte betalinger under udgiftsområde 2 i overensstemmelse med Rådets forordning (EU, Euratom) nr. 1311/2013, efter at der er taget højde for de finansielle overførsler mellem EGFL og ELFUL i henhold til artikel 136b forordning (EF) nr. 73/2009 og artikel 66 forordning (EU) nr. 1307/2013, samt medlemsstaternes meddelelser i henhold til artikel 136a i forordning (EF) nr. 73/2009.

Den foreslåede forordning har budgetmæssige virkninger, idet de foreløbige budgetbevillinger til direkte betalinger (inden hensyntagen til finansiel disciplin) nedsættes med ovennævnte beløb efter anvendelse af den tilpasningssats, der fastsættes i nærværende forordningsudkast. De bevillinger, der er ansøgt om under kapitel 05 03 (direkte støtte), og som forventes opført i budgetudkastet for 2015, jf. punkt 1 i denne finansieringsoversigt, til de budgetposter, der er underlagt finansiel disciplin, sikrer, [at der afsættes et beløb til landbrugskrisereserven.

[1] EUT L 347 af 20.12.2013, s. 549.

[2] EUT L 30 af 31.1.2009, s. 16.

[3] EUT L 347 af 20.12.2013, s. 884.

[4] Artikel 136a og 136b i forordning (EF) nr. 73/2009 og artikel 66 i forordning (EU) nr. 1307/2013.

[5] EUT L 347 af 20.12.2013, s. 608.

[6] EUT C […] af […], s. […].

[7] EUT C […] af […], s. […].

[8] Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT L 347 af 20.12.2013, s. 549).

[9] Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020 (EUT L 347 af 20.12.2013, s. 884).

[10] Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere (EUT L 30 af 31.1.2009, s. 16).

[11] Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (EUT L 347 af 20.12.2013, s. 608).